Echipa de tineret a României este foarte aproape de calificarea la turneul final, după ce a învins, marţi, la Ovidiu, cu scorul de 2-0 (1-0), reprezentativa din Bosnia-Herţegovina, în Grupa 8 a preliminariilor Campionatului European din 2019. Au marcat Adrian Petre '16 şi Ianis Hagi '70.

Min. 16, 1-0: Adrian Petre a deviat mingea în poartă după centrarea lui Ianis Hagi;

Min. 70, 2-0: Ianis Hagi a marcat spectaculos, direct din corner.

Au evoluat echipele:

România: I. Radu - Boboc (Ciobanu '74), Rus, Paşcanu, Ştefan - Oaidă, Cicâldău (M. Dulca '85) - Man, I. Hagi, Fl. Coman (Măţan '69) - Ad. Petre. Antrenor Mirel Rădoi;

Bosnia-Herţegovina: Trkulja - Memija, Mihojevici, Radeljici, Kadusici - Cavar, Loncar (Hadziahmetovici '78) - Kuzmanovici (Catakovici '59), Gojak, Menalo (Peco '71) - Demirovici. Antrenor Vinko Marinovici.

Cartonaş galben: Memija '42

Arbitri: François Letexier - Cyril Mugnier şi Mehdi Rahmouni - Thomas Leonard (toţi din Franţa).

Tot marţi se joacă partidele Elveţia - Liechtenstein şi Ţara Galilor - Portugalia.

România a trecut pe primul loc, cu 18 puncte, din opt meciuri. Bosnia-Herţegovina este pe locul 2, tot cu 18 puncte, dar din nouă partide. Portugalia ocupă locul 3, cu 13 puncte, iar Ţara Galilor este pe locul 4, cu 10 puncte, ambele cu şapte meciuri jucate la ora transmiterii acestei ştiri. Elveţia (şapte puncte din opt meciuri) şi Liechtenstein (niciun punct) nu mai au şanse de calificare.

România va mai juca două meciuri în această grupă, ambele pe teren propriu, cu Ţara Galilor, la 12 octombrie, şi cu Liechtenstein, la 16 octombrie. La aceeaşi dată, 16 octombrie, va avea loc meciul Portugalia – Bosnia-Herţegovina.

La turneul final se califică direct doar prima clasată în grupă. Cele mai bune patru din nouă ocupante ale locurilor secunde vor disputa un play-off în dublă manşă pentru a stabili ultimele două selecţionate care merg la CE.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.